### Beslutningstema

Det skal besluttes, om forslag til Kommuneplantillæg nr. 150-450 for parkeringsanlæg ved [adresse], Arla, Branderup skal sendes i 8 ugers offentlig høring. Lokalplanforslaget for parkeringsanlæg ved [adresse] behandles sideløbende i Teknik- og Miljøudvalget. De to planforslag har samme afgrænsning og skal behandles som et samlet dagsordenspunkt i Økonomiudvalget og Kommunalbestyrelsen.

### Sagsfremstilling

På baggrund af et ønske fra ejeren (Arla Foods Branderup) af matriklerne 154, 125, 445, 23 og 459, alle Branderup Ejerlav, Branderup, om at etablere en parkeringsplads på disse matrikler, har ejeren fået udarbejdet et forslag til Lokalplan nr. 183-450 og et forslag til Kommuneplantillæg nr. 150-450. Arla Foods Branderup udvider sin eksisterende administration og pakkehal, hvorfor der er brug for udvidelse af parkeringskapacitet til virksomhedens medarbejdere. På nuværende tidspunkt er matriklerne hverken omfattet af en lokalplan eller kommuneplanramme. Derfor udlægges et nyt rammeområde 450.81.2 for at muliggøre lokalplanlægning. Formålet med kommuneplantillægget er at sikre rammerne, så området kan anvendes som et teknisk anlæg i form af en parkeringsplads og derved muliggøre lokalplanforslaget.

Lokalplanen afgrænser et større område end den planlagte parkeringsplads. Dette er for at muliggøre Arlas ønske om at udvide parkeringspladsen løbende inden for lokalplanområdet, hvis behovet for øget parkering vokser i takt med Arlas udvidelse.

Lokalplanen omfatter et område på ca. 5.000 m2 i Branderup langs [adresse], hvor der indtil 2021 lå tre boliger. I dag er boligerne nedrevet og arealet fremstår delvist som et ubebygget græsareal, mens den sydvestlige del indgår i den tilstødende landbrugsdrift.

Området er omgivet af en blanding af boliger og erhverv, herunder mejerivirksomheden Arla Foods Branderup, der ejer størstedelen af arealet nord for lokalplanområdet. Mod nordøst er området afgrænset af [adresse], Arla og nogle enkelte boliger, hvoraf en har tilknyttet en vognmandsvirksomhed. Mod sydvest grænser området op til det åbne land med jordbrug.

Branderup Lokalråd har været inddraget i indledende dialog under forløbet.

I forbindelse med udarbejdelse af planforslaget er der foretaget en screening i henhold til lov om miljøvurdering af planer og programmer og af konkrete projekter (VVM). Screeningen konkluderer, at de mulige tiltag vurderes til ikke at give anledning til miljøpåvirkninger, der skal undersøges nærmere i en miljøvurdering. Der er derfor truffet beslutning om, at der ikke skal udarbejdes en miljøvurdering. Denne beslutning har været i forhøring ved berørte myndigheder, som ikke har haft bemærkninger til dette. Screeningsskemaet er vedlagt som bilag til kommuneplantillægget.

Der er i forbindelse med kommuneplantillæg blevet udarbejdet et forslag til lokalplanen. Forslag til lokalplanen bliver behandlet i Teknik- og Miljøudvalget.

### Lovgrundlag

Planloven

### Indstilling Fagchefen for Plan og Udvikling indstiller,

|  |  |
| --- | --- |
| at | kommuneplantillægget sendes i 8 ugers offentlig høring, og |
| at | indstillingen videresendes til Økonomiudvalget og Kommunalbestyrelsen. |

### Beslutning

Indstillingen anbefales.